Kolmelapsinen perhe löysi Lahden Hesburgerin aterioista kolme viisisenttistä parsinneulaa, jotka oli piilotettu ranskalaisten sisään. Hesburgerin mukaan kaikki ranskalaiset perunat muun muassa kulkevat tehtaalla metallinpaljastimen läpi.

Lahtelainen perhe kertoo löytäneensä kahdesta ateriasta yhteensä kolme parsinneulaa.

Perheenäiti ilmoitti heti samana iltana tapauksesta Hesburgerille.

Hesburgerin viestintäpäällikkö Heini Santos sanoo, että kyseessä on erittäin vakava ja valitettava tapaus, johon suhtaudutaan vakavasti. Muita vastaavia tapauksia ei ole Hesburgerin tiedossa.

Ranskalaisista löytyneet neulat olivat noin viiden sentin mittaisia. Lukijan kuva

Maanantaina iltapäivällä lahtelainen perheenäiti osti itselleen ja lapsilleen ateriat Lahdessa sijaitsevasta Hesburger Salpausselkä -ravintolasta. Yksi ateria ostettiin myös mukaan isovanhemmilla kylässä olleelle perheen 9-vuotiaalle pojalle. Äiti ja perheen nuorin, 6-vuotias, söivät ateriansa Hesburgerissa ilman ongelmia. Perheen 13-vuotias tytär ei juuri jaksanut syödä ranskalaisia omasta ateriastaan, joten ne päätettiin ottaa mukaan.

Kun 9-vuotias oli haettu isovanhemmilta, hän sai autossa oman take away -ateriansa.

–Luojan kiitos poika aloitti hampurilaisesta, perheenäiti sanoo.

Tytärkin alkoi autossa syödä ravintolassa syömättä jääneitä ranskalaisiaan ja taitteli huvikseen pitkiä ranskalaisia puoliksi. Yllättäen yhdestä ranskalaisesta löytyi noin viisi senttiä pitkä parsinneula.

"Anteeksi, mitä löytyi?”

9-vuotiaan ranskalaisista löytyi toinen neula, ja kurkistus take away -pussin pohjalle paljasti, että sieltäkin löytyi yksi neula.

–Yhteensä kolme parsinneulaa löytyi kahdesta annoksesta. Tietenkin soitin heti kyseiseen Hesburgeriin ja he olivat ihan kauhuissaan, että anteeksi, mitä niistä ranskalaisista löytyi, perheenäiti kuvailee järkyttävää tilannetta.

Neulat pyydettiin toimittamaan ravintolaan analysoitavaksi.

Perhe oli Hesburger-ravintolassa nähnyt, kuinka työntekijät avasivat avaamattoman pussin ennen ranskalaisten valmistamista.

–Nykymaailmassa voi näköjään tapahtua mitä vain. Haluan, että tämä tulee ihmisten tietoisuuteen, ettei tule vakavaa vahinkoa. En ymmärrä, mitä tuollaisella pyritään saavuttamaan. Ei käy tavallisen ihmisen järkeen, nainen päivittelee.

Hän kertoo olleensa varuillaan ja skeptinen sen jälkeen, mitä Australiassa tapahtui viime syksynä. Useista Australiassa tuotetuista ja pakatuista mansikoista löytyi syyskuussa neuloja. Myöhemmin neuloja löytyi myös muista hedelmistä, kuten omenoista ja mangoista.

Suomessakin on löytynyt neuloja hedelmistä, muun muassa Merikarvialta ja Porista.

–Kun seuraavan kerran haen ranskalaisia tai mitä tahansa ruokaa jostain, niin tulee pilkottua se ihan varmasti. Onneksi lapset eivät nielaisseet neuloja, perheenäiti sanoo.

Onneksi perheen lapset huomasivat neulat ajoissa. Lukijan kuva

Hesburger kommentoi

Hesburgerin viestintäpäällikkö Heini Santos vahvistaa, että asiakas on maanantaina reklamoinut Hesburgerille asiasta. Reklamaation johdosta tapahtunutta on selvitetty.

–Tuoteturvallisuus on Hesburgerille erittäin tärkeää, koska myymme ruokaa ja ymmärrämme, että olemme vastuussa asiakkaidemme terveydestä. Varmistamme tuotteidemme laadun ja turvallisuuden monella eri tavalla. Kaikki myymämme ranskalaiset perunat muun muassa kulkevat tehtaalla metallinpaljastimen läpi, Santos sanoo.

Santoksen mukaan Hesburgerin tekemän selvityksen perusteella näyttää vahvasti siltä, että neula on päätynyt tuotteeseen vasta myyntitapahtuman jälkeen. Santos sanoo, että ravintolassa tekemän selvityksen sekä asiakkaan kertomuksen perusteella asiassa ei ole syytä epäillä Hesburgerin henkilökuntaa. Viranomaiset tutkivat asiaa tästä eteenpäin.

–Kyseessä on erittäin vakava ja valitettava tapaus. Olemme olleet yhteydessä reklamaation tehneeseen asiakkaaseen lisätietojen saamiseksi sekä tehneet tapahtuneesta tutkintapyynnön poliisille ja terveysviranomaiselle. Onneksi kukaan ei ole vahingoittunut. Muita tapauksia ei ole tiedossamme.

Poliisille ei ollut vielä tiistaina iltapäivällä tullut ilmoitusta tutkintapyynnöstä.